**ӘЛ-ФАРАБИ атындағы ҚАЗАҚ ҰЛТТЫҚ УНИВЕРСИТЕТІ**

**Жақсылықбаева Римма Серікәліқызы**

**ЖУРНАЛИСТ ЭТИКАСЫ**

**Оқу құралы**

**Алматы**

**«Қазақ университеті»**

**2013**

Баспаға Әл-Фараби атындағы Қазақ ұлттық университеті журналистика факультетінің Ғылыми кеңесі, Республикалық баспа кеңесінің шешімімен ұсынылған

**Пікір жазғандар:**

филология ғылымдарының докторы, профессор **Б.Ө. Жақып;**

филология ғылымдарының докторы, профессор **К.Қ. Қамзин;**

филология ғылымдарының кандидаты **Т. Көпбаев.**

 **Жақсылықбаева Р.С.**

 Журналист этикасы: Оқу құралы. –Алматы: Қазақ университеті, 2013. –140 бет.

 **ISBN**

Журналистің кәсіптік әдебін терең біліп, жан-жақты түсіну, оны зерттеу, әсіресе, біздің Қазақстан журналистикасы үшін зәру мәселелердің бірі болып отыр. Өйткені, бұл – енді ғана назар аударыла бастағаны болмаса, әлі ғылыми тұрғыдан да, кәсіптік шеберлікке қатысты да байыптап үлгірмеген тың да күрделі мәселе. Оқу құралында журналист этикасының табиғатын әдеп әлемімен ұштастыра отырып, журналистің кәсіби этикасының кодекстері мен нормаларына, құқықтық негіздеріне жан-жақты дәйектемелер беріледі. Автор журналистің сөйлеу және жазу мәдениетіндегі, сондай-ақ, кәсіптік әдебіндегі бірнеше мәселелерді қамтып өтеді.

Кітап болашақ журналистердің шығармашылық мәдениетті, кәсіби этика ережелері мен әдеп нормаларын сақтай білетін тәжірибелі маман болуына көмекші құрал бола алады.

Оқу құралы баспасөз тарихын зерттеушілерге, жоғары оқу орындарының студенттері мен болашақ журналистерге арналған.

І тарау

ЖУРНАЛИСТ ЭТИКАСЫНЫҢ ТАБИҒАТЫ

* 1. Журналист этикасы: мәні, құрылымы, қызметі

Журналистік әдеп журналист қызметінің ең басты шарттарының бірі болып табылады. Мұнсыз баспасөздің де, журналистің де беделі болмас еді. Журналистің кәсіптік әдебін терең біліп, жан-жақты түсіну, оны зерттеу, әсіресе, біздің Қазақстан журналистикасы үшін зәру мәселелердің бірі болып отыр. Өйткені, бұл – енді ғана назар аударыла бастағаны болмаса, әлі ғылыми тұрғыдан да, кәсіптік шеберлікке қатысты да байыптап үлгірмеген тың да күрделі мәселе. Сондықтан, этика мәселесі – журналистердің басты назарында болатын тақырыптардың бірі.

Журналистикадағы этика ғылымына Ресей ғалымдары соңғы он жыл ішінде ғана аса көңіл аудара бастады. Мәселен, ғалым Р.Г. Бухарцев қазіргі таңдағы кәсіби этиканың табиғатынан кәсіби этика мен журналистің шығармашылық даму үрдісінің байланысын ашық дәлелдесе, орыс зерттеушісі В.А. Казакова журналистің жұмыс істеу барысындағы әдептілік қарым-қатынастың түрлерін жан-жақты атап көрсетті. Ал, ғалым В.М.Теплюк журналистің әлеуметтік мәселелердегі жауапкершілігі мен дерек, дәйектерді қолданудағы этикалық нормаларды қарастырды.

Әдеп (этика) – мораль туралы, адамгершіліктің түрлері мен нормалары туралы ілімдер жүйесі. Ол сонымен бірге – философияның бір саласы, тәрбие туралы ғылымдардың арқауы. Ал, кәсіптік әдеп – жалпы адамзаттық моральдың бірлігі арқылы байланысады. Кәсіптік әдеп – жалпы моральдың жай ғана механикалық көшірмесі емес. Осы себептен де әр кәсіп саласының өзіне лайық әдеп нормалары туып, қалыптасады (ҚазҰУ Хабаршысы. Журналистика сериясы. -2005. -№5. 36 б, С.Ғұсманқызы, Журналистік әдеп жөнінде).

 Этика термині ежелгі гректің ethos (этос) деген сөзден пайда болған. Алғашқыда бұл мекен ету, орта, үй, жануарлар апаны, құс ұяшығы деген мағынаны, кейіннен әдет-ғұрып, салт-сананы, мінез-құлықты білдіретін сөзге айналды. Бұл «этос» сөзінен ұлы Аристотель «этикалық» деген түбірге қосымша енгізіп, адамзаттың ерекше қасиеттерін анықтайды. Сөйтіп, білім алудың ерекше түрі ретінде Аристотель ғылымға «этика» саласын енгізді (С.9, Гусейнов А.А., Апресян Р.Г., Этика. 1999).